歸舟濡滯示仁仲
作者：胡寅
朝代：宋

paragraphs: 扁舟下荆江，信宿七百里。
少縈玉州岸，翠壁紅樓起。
提携桃竹杖，飛步同徙倚。
永嘯來長風，極望際天水。
登臨興未窮，歸思孰能弭。
枕湖駕高浪，萬頃期一葦。
飛廉不借便，進尺或退咫。
莽蒼入葭蘆，回環亂洲沚。
刺篙力言匱，挽纜路仍圮。
物用各有時，奡盪未可鄙。
風水亦何心，邂逅乃如此。
快意得濡滯，贏縮固其理。
子文三已仕，了不見慍喜。
斯猶未稱仁，胡不聽行止。
南山定非遠，風駛一帆耳。
携壺上翠微，旅瑣爲君洗。